Il-Ħamis, 10 ta' Jannar 2019: Biex l-imħabba tagħna lejn Alla tkun konkreta għandna nħobbu lil ħutna, jiġifieri nitolbu għalihom kemm jekk huma simpatiċi u wkoll jekk huma antipatiċi. Nitolbu wkoll għall-għadu tagħna u ma nimtlewx b'sentimenti ta' għira, ma nqassux, għax dan ikisser lill-persuna. Ir-riflessjoni li għamel il-Papa Franġisku waqt il-quddiesa fil-kappella tad-Dar Santa Marta llum, il-Ħamis 10 ta' Jannar 2019, kienet imnebbħa mill-qari meħud mill-ewwel ittra ta' San Ġwann. L-Appostlu jitkellem dwar il-'mondanità', qal il-Papa, meta jgħid li dawk li huma mnissla minn Alla, jirbħu d-dinja. Kien qed jitkellem dwar it-taqbida ta' kuljum kontra l-ispirtu tad-dinja li hu giddieb, spirtu tal-apparenzi, mingħajr konsistenza, filwaqt li l-Ispirtu t'Alla hu l-verità. L-ispirtu tad-dinja hu l-vanità, spirtu ta' ħwejjeġ li huma bla forza, bla sies, li jiġġarrfu qieshom dak il-ħelu tal-karnival li jsejħulu ' , għax mimli bl-arja. L-ispirtu tad-dinja hu mimli bl-arja għax jinganna, hu bin missier il-gideb. L-Appostlu joffrilna t-triq tal-konkretezza tal-Ispirtu t'Alla li mhux mimli fantasiji, li jgħid u li jagħmel huma l-istess ħaġa. Jekk int mimli bl-Ispirtu t'Alla tagħmel it-tajjeb. L-Appostlu jgħidilna: min ma jħobbx 'il ħuh li jarah ma jistax iħobb 'l Alla li ma jarax. Jekk m'għandekx ħila tħobb lil Alla konkretament, mhux veru li inti tħobbu. L-ispirtu tad-dinja hu spirtu li jifred u meta jidħol fil-familja, fil-komunità, dejjem joħloq il-firda, li tibqa' tikber u jinqalgħu l-mibegħda u l-gwerer. Ġwanni, kompla josserva l-Papa, imur lil hinn minn hekk u jgħid li min iħobb 'l Alla imma jobgħod lil ħuh hu giddieb, jew aħjar, bin l-ispirtu tad-dinja. Jagħmlilna tajjeb nirriflettu ftit jekk lil Alla nħobbuhx verament. Hemm tliet sinjali li juruna jekk aħna nħobbux lil għajrna jew le. L-ewwel wieħed: jien nitlob għal ħuti l-bnedmin, kemm għal min hu simpatiku għalija imma wkoll għal min narah antipatiku? It-tieni: meta nħoss sentimenti ta' għira, jiġini f'moħħi lil nixtieqlu d-deni jew le? Ieqaf hemm, widdeb il-Papa. Tħallix dawn is-sentimenti jirkbuk għax huma perikolużi. Imbagħad hemm is-sinjal tal-ħajja ta' kuljum: it-tqassis. Indaħħluha f'moħħna darba għal dejjem: jekk jien inqassas, lil Alla ma nħobbux għax bit-tqassis tkisser, teqred lill-persuna. Dak hu sinjal li lil dik il-persuna int ma tħobbhiex. Jekk persuna tieqaf tqassas, ikkummenta l-Papa, jien ngħid li tkun qrib ħafna t'Alla għax tkun qed tħares lil Alla fil-proxxmu. L-ispirtu tad-dinja jingħeleb bl-ispirtu tal-fidi: nemmen f'ħija għax hija l-fidi li għelbet lid-dinja. Neħtieġu ħafna fidi għax il-ħsibijiet umani mhumiex biżżejjed: jgħinu, imma mhux se jservu għal dit-taqbida. Hi biss il-fidi li ttina l-qawwa li ma nqassux, li nitolbu għal kulħadd, għall-għedewwa, biex ma ninħakmux minn sentimenti ta' għira. B'dis-silta ta' San Ġwann il-Mulej jitlob minna mħabba konkreta. Inħobbu lil Alla, imma jekk ma tħobbx lil għajrek, ma tistax tħobb lil Alla. U jekk inti tgħid li tħobb lil għajrek imma fil-verità ma tħobbux, tobogħdu, int giddieb, temm il-Papa Franġisku. Miġjub mit-Taljan għall-Malti minn Joe Huber.
Il-Papa f'Santa Marta: L-ispirtu tad-dinja negħlbuh bil-fidi